Man dood tydens skietgeveg met polisie - Maroela Media
Lt. Malebo Khosana, woordvoerder van die Vrystaat-polisie, het gesê die voorval het omstreeks 11:30 in Unionstraat gebeur. "Die egpaar het glo in hulle motor gestry en die vrou het uitgeklim en na die naaste polisiestasie gestap om hulp te kry," het Khosana gesê.
Volgens Khosana is polisiebeamptes na die toneel waar hulle die man, Mojalefa Albert Khantsi (49), in die motor aangetref het. Hulle het hom gevra om uit te klim, maar hy het geweier. Kort daarna het hulle besef dat Khantsi 'n vuurwapen by hom het. Hulle het hom gevra om dit te oorhandig, maar hy het weereens geweier.
"Terwyl die polisiebeamptes nog met die man probeer praat het, het hy op hulle losgebrand," het Khosana gesê. "Die beamptes het teruggeskiet en Khantsi is in die kop gewond. Hy is op die toneel dood."
Intussen is konst. Arno Cronjé vier keer in sy hand en bene raakgeskiet, het Khosana gesê. Hy is in 'n kritieke toestand na 'n hospitaal gehaas waar hy steeds behandel word. Volgens Khosana was die egpaar se tienerdogter ook op die toneel en het die hele voorval aanskou. Sy is egter ongedeerd.
Die saak is na die onafhanklike polisiedirektoraat (Ipid) verwys wat dit verder sal ondersoek.
Baie knap gedaan SAP!Dit moet julle meer male doen!!Ons bede gaan uit na konstabel Cronje' wat gewond is in die voorval.Mag hy spoedig EN volkome herstel.